Al-Fath ibn Xoqon. Al-Fath ibn Xoqon () (–861-yil 11-dekabr) – Abbosiylar xalifaligi arbobi, xalifa al-Mutavakkil () saroyidagi eng nufuzli shaxslardan biri. Xalifa al-Mu’tasim xizmatidagi turklar naslidan boʻlgan sarkardasining oʻgʻli edi. Al-Fath yetti yoshida al-Mu’tasim tomonidan asrab olingan va boʻlajak xalifa al-Mutavakkil bilan xalifa saroyida birga tarbiyalangan. Al-Mutavakkil taxtga oʻtirgach, al-Fath Misr va Shom (Suriya) viloyatlarining hokimi kabi bir qancha rasmiy lavozimlarni egallagan. U al-Mutavakkilning bosh maslahatchisi va eng ishonchli odamlaridan biri boʻlgan. Yaxshi taʼlim olgan, kitobsevar va bilimdon inson boʻlgan al-Fath yozuvchi sifatida ham tanilgan, yozuvchilarning homiysi boʻlgan va Samarradagi saroyida katta kutubxona tashkil qilgan. Xalifa al-Mutavakkil bilan birga turk gvardiyasi tomonidan oʻldirilgan. Kelib chiqishi va yoshlik davri. Al-Fath Fargʻona hukmdorlar sulolasi bilan qarindoshlik aloqalari boʻlgan turk zodagonlaridan biri Xoqon ibn Urtujning oʻgʻli edi. Markaziy Osiyodan xalifa qoʻshinida xizmat qilish uchun kelgan Urtuj xalifa al-Muʼtasim () tomonidan tashkil etilgan turk gvardiyasining Ashinas, Vosif at-Turkiy va al-Afshinlar kabi asosiy qoʻmondonlari qatoriga koʻtarilgan edi. Al-Fath taxminan 817/818-yillarda tugʻilgan, boʻlajak xalifa al-Mutavakkil bilan tengdosh boʻlgan, u bilan birga goʻdakligidan tarbiya topgan, taʼlim olgan va uning eng yaqin doʻsti hamda ishonchli hamrohiga aylangan. Al-Fath yetti yoshida xalifa al-Mu’tasim tomonidan asrab olingan. Al-Fathning birodarlari orasida eng mashhuri Muzahim ibn Xoqon boʻlib, harbiy qoʻmondon lavozimigacha koʻtarilgan va oxir-oqibat Misr hokimi boʻlgan. Undan soʻng bu lavozimni oʻgʻli Ahmad ibn Muzahim ibn Xoqon egallagan.